Pubblikazzjoni ta’ komunikazzjoni ta’ approvazzjoni ta’ emenda standard għal Speċifikazzjoni tal-Prodott għal isem fis-settur tal-inbid kif imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33

(2022/C 88/05)

Din il-komunikazzjoni hija ppubblikata f’konformità mal-Artikolu 17(5) tar-Regolament Delegat tal-Kummissjoni (UE) 2019/33 (1).

KOMUNIKAZZJONI TA’ EMENDA STANDARD LI TIMMODIFIKA D-DOKUMENT UNIKU

Islas Canarias

PDO-ES-A1511-AM02

Data tal-komunikazzjoni: 25 ta’ Novembru 2021

DESKRIZZJONI TAL-EMENDA APPROVATA U R-RAĠUNIJIET GĦALIHA

1. Korrezzjoni żgħira għall-isem tad-DOP

Deskrizzjoni:

L-artiklu definit Spanjol “las”, li kien jidher qabel l-isem protett, tħassar.

Din il-bidla taffettwa l-punt 1 tal-Ispeċifikazzjoni attwali. Taffettwa wkoll direttament il-każijiet kollha li fihom jintuża l-isem tad-DOP fl-Ispeċifikazzjoni. Ma taffettwax il-punt 1 tad-Dokument Uniku billi l-isem protett huwa mogħti bħala Islas Canarias. Madankollu, taffettwa l-punt 8 tad-Dokument Uniku, dwar l-ippakkjar fiż-żona demarkata, fejn l-isem tad-DOP huwa ppreċedut mill-artiklu definit.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33. Ma tistax titqies bħala emenda għall-isem protett billi tidher fir-reġistru tal-UE bħala “Isalas [sic] Canarias” u mhux bħala “Las Islas Canarias”. Għaldaqstant l-Ispeċifikazzjoni ġiet ikkoreġuta biex fiha kollha jintuża l-isem korrett tad-DOP, kif inhu rreġistrat, jiġifieri mingħajr l-artiklu “las”.

Raġunijiet:

Dan il-pass ma huwiex emenda għall-isem protett billi l-isem protett jidher fir-reġistru tal-UE mingħajr l-artiklu “las”, li kien inkluż bi żball fl-Ispeċifikazzjoni.

2. Elenkar tat-tip ta’ prodott skont il-kategorija

Deskrizzjoni:

Kategorija waħda, “Inbid”, issa tkopri t-tipi differenti: bojod, rożè, ħomor, u ħomor suġġetti għall-maċerazzjoni karbonika. L-ordni tal-lista tal-prodotti ġiet emendata biex issegwi l-ordni tal-kategoriji fil-Parti II tal-Anness VII tar-Regolament (UE) Nru 1308/2013: (1) Inbid, (3) Inbid likur, (5) Inbid spumanti ta’ kwalità, (9) Inbid semifrizzanti bil-gass, (16) Inbid ta’ għeneb misjur iżżejjed.

Din il-bidla taffettwa l-punt 2.1 tal-Ispeċifikazzjoni attwali. Taffettwa wkoll indirettament il-punt 2 f’(a) “Karatteristiċi analitiċi” u (b) “Karatteristiċi organolettiċi”, kif ukoll il-punt 3 f’(a) “Prattiċi enoloġiċi”, paragrafu 2, fir-rigward tal-ordni li fiha huma elenkati l-prodotti, li issa ssegwi l-ordni tal-kategoriji msemmija hawn fuq.

Id-Dokument Uniku ma huwiex mibdul.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġunijiet:

Il-kulur (abjad, rożè, aħmar) u l-metodu tal-produzzjoni (il-maċerazzjoni karbonika) ma jibdlux il-prodott, li jibqa’ fil-kategorija (1) “Inbid”, kif elenkat fil-Parti II tal-Anness VII tar-Regolament (UE) Nru 1308/2013. L-ordni inbidlet sabiex tiġi segwita l-ordni stipulata fil-Parti II tal-Anness VII msemmija hawn fuq, u fil-punt 2, “Kategoriji tal-prodotti tad-dwieli”, tad-Dokument Uniku.

3. Bidliet fil-limiti għall-aċidità volatili u l-aċidità totali

Deskrizzjoni:

L-aċidità volatili massima, espressa bħala aċidu aċetiku, tal-inbid minn għeneb misjur iżżejjed żdiedet minn 1,08 gramma għal kull litru għal 1,60 gramma għal kull litru. Għall-inbid spumanti ta’ kwalità, il-limitu ġie stabbilit għal 1,08 gramma għal kull litru.

Din il-bidla taffettwa: il-punt 2.2 [sic], “Deskrizzjoni tal-inbid”, tal-Ispeċifikazzjoni; l-ewwel inċiż ta’ [2].3, li jkopri l-aċidità volatili massima espressa bħala aċidu aċetiku; kif ukoll il-punt 4, “Deskrizzjoni tal-inbid/inbejjed”, tad-Dokument Uniku, fit-taqsima relatata mal-inbid mill-għeneb misjur iżżejjed u l-inbid spumanti ta’ kwalità.

Fl-Ispeċifikazzjoni, il-kontenut minimu ta’ aċidità totali, espress bħala grammi ta’ aċidu tartariku għal kull litru, ġie stabbilit bħala 4 grammi għal kull litru b’mod ġenerali, ħlief għall-inbid likur u l-inbid mill-għeneb misjur iżżejjed, fejn huwa ta’ 3,5 grammi għal kull litru. Din l-eċċezzjoni tapplika wkoll għal inbejjed b’qawwa alkoħolika naturali ogħla minn 15 % vol., u qawwa alkoħolika proprja ta’ mhux inqas minn 13 % vol., prodotti mingħajr arrikkiment, b’alkoħol li jirriżulta kompletament mill-fermentazzjoni, fejn inbejjed bħal dawn jistgħu jingħataw id-denominazzjoni fakultattiva “ħelu naturali” skont l-Artikolu 17 tal-Ordni Amministrattiv 1363/2011 tas-7 ta’ Ottubru 2011 u l-Anness III tiegħu, li jimplimenta r-regoli tal-UE dwar it-tikkettar, il-preżentazzjoni u l-identifikazzjoni ta’ ċerti prodotti tal-inbid.

Din il-bidla taffettwa l-punt 2.2 [sic] “Deskrizzjoni tal-inbid”, it-taqsima 4, dwar il-kontenut minimu ta’ aċidità totali espress bħala aċidu tartariku, fl-Ispeċifikazzjoni. Ma taffettwax id-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġunijiet:

Dawn l-emendi huma r-riżultat tal-effetti tat-tibdil fil-klima fiż-żona ġeografika. Dawn jirriflettu l-fatturi naturali deskritti fil-link: il-punt 7 tal-Ispeċifikazzjoni u t-taqsima 8 tad-Dokument Uniku.

Kif turi d-deskrizzjoni tal-fatturi naturali, minkejja li l-arċipelagu tal-Gżejjer Kanarji jinsab f’nofs żona ta’ deżert ’il barra mill-kosta tal-Majjistral tal-Afrika, hemm varjetà kbira ta’ klimi, bħala riżultat ta’ bosta fatturi. Notevolment, l-irjieħ mil-Lvant lejn il-Punent, li jġorru ħafna umdità, jonfħu kważi s-sena kollha, u jbaxxu t-temperaturi ftit. Fattur ieħor huwa l-medja baxxa annwali ta’ xita “ta’ madwar 350 litru għal kull metru kwadru, għalkemm b’differenzi konsiderevoli, [xi] żoni jesperjenzaw inqas minn 100 litru għal kull metru kwadru, filwaqt li oħrajn għandhom kważi 1 000 litru għal kull metru kwadru”. [sic]

Dan il-fattur naturali ta’ xita baxxa u differenzi konsiderevoli bejn iż-żoni ilu osservat mill-inqas mis-snin 80. Kien akkumpanjat minn żieda fit-tul u l-intensità tal-perjodi ta’ nixfa, temperaturi estremi u skarsezza tal-ilma tat-tisqija.

Dan kien stabbilit fit-taqsima dwar ir-“Raġunijiet” fl-abbozz tal-Liġi tal-Gżejjer Kanarji dwar it-Tibdil fil-Klima u t-Tranżizzjoni Enerġetika, li għalih reċentement intemm il-perjodu ta’ skrutinju pubbliku (fil-15 ta’ Jannar 2021). Iċ-Ċentru ta’ Riċerka Atmosferika ta’ Izaña, f’Tenerife, huwa parti mill-Programm Globali ta’ Għassa tal-Atmosfera. Mis-snin 80 ġiet osserva żieda fit-temperatura medja rreġistrata fil-Gżejjer Kanarji fid-diversi stazzjonijiet ta’ monitoraġġ. Iż-żieda hija l-akbar f’Izaña, fil-Park Nazzjonali ta’ Teide, f’Tenerife, peress li, minħabba li tinsab aktar ’il ġewwa, hija inqas affettwata mill-oċean. Ġiet osservata wkoll żieda fil-livelli ta’ partikoli tat-trab li joriġinaw mill-kontinent Afrikan. Bl-istess mod, il-pubblikazzjonijiet li ġejjin jikkonċernaw l-effetti tat-tibdil fil-klima fuq il-Gżejjer Kanarji: “Canary Islands strategy to combat climate change, 2008–2015” tal-Aġenzija tal-Gżejjer Kanarji għall-Iżvilupp Sostenibbli u t-Tibdil fil-Klima; u l-istudju “Key aspects for a plan for adapting the land-based biodiversity of the Canary Islands to climate change” minn J. L. Martin u M. V. Marrero tal-Park Nazzjonali ta’ Teide, u M. del Arco u V. Garzón tad-Dipartiment tal-Bijoloġija tal-Pjanti (Botanija), il-Fakultà tal-Farmaċija, L-Università ta’ La Laguna, ippubblikat mill-Ministeru għat-Tranżizzjoni Ekoloġika u l-Isfida Demografika.

L-effetti tat-tibdil fil-klima fuq it-tul u l-intensità tan-nixfiet jirriżultaw f’żieda naturali fl-aċidità tal-għeneb b’kontenut għoli ta’ zokkor, li jipproduċi nbejjed b’livell għoli ta’ alkoħol b’mod naturali. Riżultat ieħor tan-nixfiet huwa għeneb misjur iżżejjed fuq id-dwieli.

Għall-inbejjed minn għeneb misjur iżżejjed, huwa għalhekk rakkomandabbli li jiżdied il-limitu massimu għall-aċidità, espress bħala aċidu aċetiku, f’konformità mal-Anness I, il-Parti C(3) tar-Regolament Delegat tal-Kummissjoni (UE) 2019/934. Dan jippermetti lill-Istati Membri jagħtu derogi mil-limiti għall-inbejjed b’qawwa alkoħolika totali skont il-volum ta’ mill-inqas 13 % vol. Bl-istess mod, għall-inbejjed b’qawwa alkoħolika naturali skont il-volum ogħla minn 15 % vol., u qawwa alkoħolika proprja ta’ mill-inqas 13 % vol., prodotti esklużivament bil-fermentazzjoni tal-għeneb, huwa rakkomandabbli li tiġi applikata l-istess deroga fir-rigward tal-kontenut minimu espress bħala aċidu tartariku bħal għall-inbejjed likuri u l-inbejjed ta’ għeneb misjur iżżejjed, u li dan jiġi stabbilit għal 3,5 grammi għal kull litru.

4. Bidliet għar-restrizzjonijiet relatati mal-produzzjoni tal-inbid

Deskrizzjoni:

Il-limitu tar-rendiment tal-inbid ta’ 74 litru għal kull 100 kilogramma ta’ għeneb ġie mċaqlaq mit-taqsima dwar il-“Prattiċi enoloġiċi” għat-taqsima dwar ir-“Restrizzjonijiet”.

Fil-produzzjoni tal-inbejjed ħomor fid-diversi kategoriji taħt id-DOP Islas Canarias, mill-inqas 85 % tal-għeneb użat irid ikun ta’ waħda jew aktar mill-varjetajiet li ġejjin: Bastardo Negro-Baboso Negro, Cabernet Sauvignon, Castellana Negra, Listán Negro-Almuñeco, Listán Prieto, Malvasía Rosada, Merlot, Moscatel Negro, Negramoll, Pinot Noir, Ruby Cabernet, Syrah, Tempranillo, Tintilla, Vijariego Negro.

Dawn il-bidliet jaffettwaw il-punt 3 tal-Ispeċifikazzjoni u l-punt 5.1 tad-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Il-limitu fuq ir-rendiment tal-estrazzjoni ġie mċaqlaq peress li huwa restrizzjoni u għalhekk għandu jkun f’dik it-taqsima.

Il-limitu fuq il-kontenut minimu tal-varjetajiet ta’ għeneb aħmar fl-inbid aħmar huwa maħsub biex jippreserva l-intensità tal-kulur bħala kwalità organolettika relatata mad-dehra. Din l-emenda ma tibdilx id-deskrizzjoni tal-prodott.

5. Definizzjoni tas-sistemi tat-taħriġ u introduzzjoni ta’ sistema ġdida

Deskrizzjoni:

Kull waħda mill-formazzjonijiet tradizzjonali tad-dwieli elenkati fl-Ispeċifikazzjoni – gobelet, cordon, parral [pergla] tradizzjonali u parral baxxa – ġiet iddefinita. Ġiet inkluża definizzjoni ġdida għall-formazzjoni tradizzjonali “en rastras”, tip ta’ tħarriġ mal-kannizzati fuq linji b’appoġġi.

Din il-bidla taffettwa l-punt 3, “Prattiki enoloġiċi speċifiċi”, fit-taqsima 3 “Prattiki ta’ kultivazzjoni”, u l-punt 2 “Formazzjoni u tħarriġ tad-dwieli” tal-Ispeċifikazzjoni, kif ukoll il-punt 5.1 “Prattiki enoloġiċi essenzjali” tad-Dokument Uniku, fit-taqsima dwar il-prattiki ta’ kultivazzjoni.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Kull waħda mill-formazzjonijiet tradizzjonali tad-dwieli elenkati fl-Ispeċifikazzjoni ġiet deskritta sabiex tiġi evitata l-konfużjoni fejn l-istess isem jintuża f’postijiet oħra. Dawn huwa l-każ għall-“cordón” [tħarriġ f’cordon], li, f’żoni oħra tal-vitikultura, jirreferi għal tip ta’ tħarriġ fuq il-wajers, differenti mill-prattika tradizzjonali fil-Gżejjer Kanarji. Bl-istess mod, il-forma ta’ tħarriġ magħrufa bħala “en vaso” [gobelet] tradizzjonalment issir bil-qasab fil-Gżejjer Kanarji, mhux bħal f’żoni oħra tal-vitikultura. Billi dawn iż-żewġ formazzjonijiet tradizzjonali ġew iddefiniti, l-oħrajn ġew iddefiniti wkoll għal raġunijiet ta’ konsistenza. Il-formazzjoni tradizzjonali “en rastras” ġiet miżjuda u ddefinita. Saret referenza għaliha bħala notevoli fir-rabta (il-punt 7(a) tal-Ispeċifikazzjoni, taħt “Fatturi umani”); madankollu, sussegwentement ma ssemmietx taħt “Prattiki ta’ kultivazzjoni”; din l-ommissjoni li trid tiġi rettifikata.

6. Żieda fil-limitu tar-rendiment tal-produzzjoni

Deskrizzjoni:

Kien hemm żieda fir-rendiment massimu ta’ kilogrammi ta’ għeneb għal kull ettaru u, konsegwentement, fl-ettolitri tal-prodott finali għal kull ettaru. Il-limitu żdied minn 10 000 għal 15 000 kilogramma għal kull ettaru u minn 74 għal 111-il ettolitru għal kull ettaru.

Din il-bidla taffettwa l-punt 5, “Rendiment massimu”, tal-Ispeċifikazzjoni, u t-taqsima 5, “Prattiċi tal-produzzjoni tal-inbid”, tad-Dokument Uniku, fis-subtaqsima 2 dwar ir-rendimenti massimi.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Hemm ċerti varjetajiet ta’ għeneb li, peress li jikbru f’kundizzjonijiet klimatiċi favorevoli, huma aktar produttivi f’xi snin milli f’oħrajn. Dan joħloq problemi relatati mar-rendiment, li huwa għoli wisq biex jinħasad għall-produzzjoni tal-inbid bid-DOP Islas Canarias.

L-esperti mill-kantini tal-inbid affiljati ripetutament talbuna nemendaw l-Ispeċifikazzjoni tagħna fir-rigward taż-żieda fir-rendimenti massimi. Huma jargumentaw li l-kwalità tal-għeneb ma titbaxxiex, jew tabilħaqq ma tiġix affettwata, fejn ikun hemm rendimenti ogħla bħal dawn.

Barra minn hekk, għall-vinji b’sistemi ta’ tħarriġ minbarra t-tħarriġ mal-kannizzatti, is-SIGPAC (is-sistema Spanjola ta’ identifikazzjoni tal-irqajja’ tal-art) ma tipprevedix limiti tal-konfini, ħaġa li tirriżulta [fil-ħtieġa li] titnaqqas l-erja tas-superfiċje taħt kultivazzjoni. Madankollu, anke fejn jiġi adottat ftehim qabel il-ħsad, li jippermetti eċċess sa 25 % tal-limitu stabbilit fl-Ispeċifikazzjoni, dan ma huwiex soluzzjoni suffiċjenti.

7. Żdied il-kodiċi nuts fid-demarkazzjoni taż-żona

Deskrizzjoni:

Il-kodiċi NUTS għall-Gżejjer Kanarji ġie miżjud mad-deskrizzjoni taż-żona demarkata.

Il-punt 4 tal-Ispeċifikazzjoni tal-Prodott u l-punt 6 tad-Dokument Uniku ġew emendati.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Kjarifika ulterjuri taż-żona demarkata.

8. Bidliet fil-varjetajiet tal-għeneb

Deskrizzjoni:

Id-distinzjoni bejn il-varjetajiet rakkomandati u awtorizzati tneħħiet. Il-varjetajiet kollha issa huma awtorizzati u elenkati f’ordni alfabetiku, b’mod separat għall-għeneb abjad u aħmar. Għal din ir-raġuni wkoll, il-varjetajiet kollha fid-Dokument Uniku huma elenkati bħala varjetajiet ewlenin.

Żdiedet il-varjetà bajda Albillo Criollo.

Dawn il-bidliet jaffettwaw il-punt 6, “Varjetajiet ta’ għeneb”, tal-Ispeċifikazzjoni u t-taqsima 7, “Varjetà jew varjetajiet tad-dwieli li minnhom jinkiseb l-inbid / jinkisbu l-inbejjed”, tad-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Il-konsistenza mal-klassifikazzjoni stabbilita fl-Ordni Amministrattiv 1338/2018, tad-29 ta’ Ottubru 2018, dwar il-potenzjal tal-produzzjoni tal-inbid, emendat bl-Ordni Amministrattiv 558/2020, l-Anness XXI, it-taqsima 5, li tneħħi d-distinzjoni bejn [varjetajiet] rakkomandati u awtorizzati, billi ġew awtorizzati l-varjetajiet kollha. Id-distinzjoni bejn il-varjetajiet bojod u ħomor fil-lista hija biex jiġu kkonsultati faċilment.

Il-varjetà Albillo Criollo hija varjetà tradizzjonali użata fil-produzzjoni tad-DOP Islas Canarias. Dehret fl-Ordni tat-2 ta’ Mejju 2011 li tirrikonoxxi l-Inbid ta’ Kwalità tal-Gżejjer Kanarji, u ġiet approvata fir-regoli assoċjati skont l-Artikolu 6 “Varjetajiet ta’ għeneb”, fejn ġiet identifikata bl-isem “Albillo”. Madankollu, dan l-aħħar punt ġie emendat bl-Ordni tal-21 ta’ Ottubru 2011, biex ikun konsistenti mal-Ordni Amministrattiv 461/2011 tal-1 ta’ April 2011 li jemenda, fost oħrajn, l-Ordni Amministrattiv 1244/2008 tat-18 ta’ Lulju 2008 dwar il-potenzjal tal-produzzjoni tal-inbid, li kien neħħa l-varjetà “Albillo” mil-lista ta’ varjetajiet permessi fil-Gżejjer Kanarji. L-Ordni AAA/580/2014 tas-7 ta’ April 2014 emendat l-Anness XXI għall-Ordni Amministrattiv 1244/2008 msemmi qabel. Din reġgħet daħħlet din il-varjetà għall-Gżejjer Kanarji, din id-darba bl-isem “Albillo Criollo”. Għal din ir-raġuni, jekk immorru lura għall-oriġini ta’ din id-DOP, din il-varjetà għandha tiġi inkluża fl-Ispeċifikazzjoni. Din l-emenda ma tibdilx id-deskrizzjoni tal-prodott.

9. Titjib fil-formulazzjoni tar-rabta

Deskrizzjoni:

Il-formulazzjoni tar-rabta ttejbet. Speċifikament, ir-rabta ta’ kawżalità bejn il-fatturi naturali u umani ġiet estiża, flimkien mal-karatteristiċi tal-inbejjed, għal kull waħda mill-kategoriji.

Din l-emenda taffettwa l-punt 7 tal-Ispeċifikazzjoni tal-Prodott u l-punt 8 tad-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33. L-emenda ma tinvalidax ir-rabta iżda sempliċiment ittejjeb il-formulazzjoni.

Raġuni:

Ir-regoli tal-UE jeħtieġu deskrizzjoni tar-rabta għal kull waħda mill-kategoriji ta’ prodotti koperti mid-DOP. Madankollu, il-verżjoni miktuba fl-2011, l-ewwel Speċifikazzjoni għal din id-DOP, ma kkunsidratx dan. Din l-emenda għall-Ispeċifikazzjoni tipprovdi opportunità biex dan jiġi kkoreġut.

10. Bidliet fir-regoli dwar it-tikkettar

Deskrizzjoni

Tneħħa l-limitu fuq id-daqs tal-ittri, ta’ bejn 4 u 10 millimetri, li bih irid jidher l-isem tad-DOP fuq it-tikketta.

It-taqsimiet relatati mar-referenza għas-sena tal-ħsad u l-varjetajiet tal-għeneb tneħħew. Dawn huma dettalji fakultattivi stabbiliti fil-leġiżlazzjoni Ewropea, mingħajr ma jiġu stabbiliti regoli aktar stretti mill-Ispeċifikazzjoni.

It-taqsimiet relatati mad-dettalji fakultattivi “fermentado en barrica” [iffermentat fil-bettija], “barrica” [bettija] u “roble” [ballut] tneħħew. Dan ifisser ukoll li tneħħew il-kundizzjonijiet mill-Ispeċifikazzjoni li marru lil hinn mir-regoli nazzjonali fir-rigward tar-referenzi msemmija hawn fuq, speċifikament: il-kapaċità minima tal-btieti (330 litru) u r-rekwiżit li l-inbid iqatta’ mill-inqas tliet xhur fihom.

Dawn il-bidliet jaffettwaw il-punt 8.2.8 tal-Ispeċifikazzjoni u l-punt 9 tad-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Fir-rigward tad-daqs tal-ittri, ma huwiex ikkunsidrat neċessarju li jiġu stabbiliti limiti minbarra dawk stabbiliti fir-regoli ġenerali.

Id-dettalji fakultattivi, bħall-vendemmja u l-varjetà, stabbiliti fil-leġiżlazzjoni Ewropea u applikabbli b’mod ġenerali għall-operaturi kollha irrispettivament mill-istatus ta’ DOP/IĠP, ma għandhomx għalfejn jidhru fl-Ispeċifikazzjoni jekk ma jkunx hemm stabbiliti kundizzjonijiet ta’ użu aktar stretti.

Id-dettalji fakultattivi “fermentado en barrica”, “barrica” u “roble” huma soġġetti għar-regoli fil-livell nazzjonali. Il-kundizzjonijiet tal-użu tagħhom għalhekk huma meqjusa bħala dawk li japplikaw b’mod ġenerali madwar Spanja. Sabiex jintużaw it-termini tradizzjonali “noble” u “añejo” [imqaddem], li jistgħu jużaw l-inbejjed b’DOP jew IĠP, il-kapaċità massima tal-kontenituri tal-ballut hija stabbilita legalment għal 600 litru. Għalhekk ma tagħmel l-ebda sens li, sabiex jintużaw id-dettalji fakultattivi “fermentado en barrica”, “barrica” u “roble” (kif jistgħu jagħmlu wkoll l-inbejjed b’DOP jew IĠP), il-kapaċità tal-kontenituri hija limitata għal 330 litru, minħabba li l-Ordni Amministrattiv 1363/2011 tas-7 ta’ Ottubru 2011, li jimplimenta r-regoli tal-UE dwar it-tikkettar, il-preżentazzjoni u l-identifikazzjoni ta’ ċerti prodotti tal-inbid, jistabbilixxi l-limitu għal 600 litru. Bit-tneħħija tal-kundizzjonijiet aktar stretti dwar il-kapaċità tal-bettija u l-ħin minimu fil-bettija (l-Ordni Amministrattiv msemmi hawn fuq ma jistabbilixxix ħin minimu), il-kundizzjonijiet issa huma l-istess bħall-kundizzjonijiet ġenerali stabbiliti fl-Ordni Amministrattiv 1363/2011. Għaldaqstant ma għandhomx għalfejn jidhru fl-Ispeċifikazzjoni.

11. Inklużjoni ta’ unitajiet ġeografiċi iżgħar

Deskrizzjoni:

Żdiedu l-unitajiet ġeografiċi iżgħar li ġejjin:

a. Il-Gżejjer ta’ Tenerife (kodiċi NUTS ES709) u Fuerteventura (kodiċi NUTS ES704).

b. Muniċipalitajiet Fuq il-gżira ta’ El Hierro: El Pinar, La Frontera u Valverde; Fuq il-gżira ta’ Fuerteventura: Antigua, Betancuria, La Oliva, Pájara, Puerto del Rosario u Tuineje; Fuq il-gżira ta’ Gran Canaria: Agaete, Agüimes, Artenara, Arucas, Firgas, Gáldar, Ingenio, La Aldea de San Nicolás, Mogán, Moya, San Bartolomé de Tirajana, Santa Brígida, Santa Lucía de Tirajana, Santa María de Guía, Valleseco, Valsequillo, Tejeda, Telde, Teror u Vega de San Mateo; Fuq il-gżira ta’ La Gomera: Agulo, Alajeró, Hermigua, Vallehermoso u Valle Gran Rey; Fuq il-gżira ta’ Lanzarote: Arrecife, Haría, San Bartolomé, Teguise, Tías, Tinajo u Yaiza; Fuq il-gżira ta’ La Palma: Barlovento, Breña Alta, Breña Baja, El Paso, Fuencaliente, Garafía, Los Llanos de Aridane, Puntagorda, Puntallana, San Andrés y Sauces, Tazacorte, Tijarafe u Villa del Mazo; Fuq il-gżira ta’ Tenerife: Adeje, Arafo, Arico, Arona, Buenavista del Norte, Candelaria, Fasnia, Garachico, La Guancha, Los Silos, Icod de los Vinos, Puerto de la Cruz, Los Realejos, El Rosario, El Sauzal, El Tanque, San Cristóbal de la Laguna, San Juan de la Rambla, Santa Úrsula, Santiago del Teide, Tegueste u Vilaflor.

Sabiex ikun jista’ jintuża l-isem tal-unità ġeografika iżgħar (gżira jew muniċipalità) fuq it-tikketta, l-inbid irid ikun magħmul esklużivament minn għeneb prodott f’dik l-unità ġeografika iżgħar. Il-produzzjoni, it-tqaddim, fejn applikabbli, u l-ibbottiljar ukoll għandhom isiru fl-unità ġeografika.

Fuq it-tikketta, l-isem tal-unità ġeografika iżgħar ma għandux jidher b’karattri akbar mid-denominazzjoni ta’ oriġini protetta Islas Canarias.

Din il-bidla taffettwa t-taqsima ii), “Dispożizzjonijiet addizzjonali relatati mat-tikkettar”, tal-punt 8(c), “Rekwiżiti addizzjonali”, tal-Ispeċifikazzjoni, u l-punt 9 tad-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

L-ismijiet tal-unitajiet ġeografiċi iżgħar ġew miżjuda f’konformità mal-Artikolu 120(1)(g) tar-Regolament (UE) Nru 1308/2013 tal-Parlament Ewropew u tal-Kunsill, u mal-Artikolu 55 tar-Regolament Delegat tal-Kummissjoni (UE). L-indikazzjoni “Tenerife” u l-formola li għandha tintuża fuq it-tikketti ġew inklużi f’konformità mal-Ordni tas-7 ta’ Ġunju 1999 tal-Ministru Reġjonali għall-Agrikoltura, is-Sajd u l-Ikel.

Dan sabiex tiġi sodisfatta d-domanda tal-konsumaturi għal informazzjoni dwar il-post speċifiku tal-oriġini tal-inbejjed. Dan sar ukoll b’reazzjoni għall-ħeġġa, u d-domanda, tal-produtturi, tal-vitikulturi u tal-kantini tal-inbid li jippreżentaw il-prodotti speċifiċi tagħhom għall-aħjar vantaġġ tagħhom.

L-ismijiet ta’ gżejjer jew muniċipalitajiet ġew esklużi fejn huma, jew fihom, ismijiet ġeografiċi protetti minn DOP oħra relatati mal-inbid fil-Gżejjer Kanarji. Dan huwa f’konformità mal-Artikolu 103(2) tar-Regolament (UE) Nru 1308/2013 u l-Artikoli 28 u 29 tal-Liġi 6/2019 dwar il-kwalità agroalimentari.

Ġew inklużi kundizzjonijiet li huma aktar stretti minn dawk stabbiliti fl-Artikolu 55 tar-Regolament Delegat (UE) 2019/33. Ġew inklużi biżżejjed dettalji dwar id-dehra tat-tikkettar fir-[regoli dwar] it-tikkettar u l-preżentazzjoni tal-prodotti, speċifikament b’referenza għad-daqs tal-ittri u l-pożizzjoni tagħhom. Dan sabiex jiġu stabbiliti l-kategorija u l-oriġini tal-prodotti b’mod ċar u sempliċi, u biex tiġi evitata kull konfużjoni min-naħa tal-konsumaturi.

12. Inklużjoni ta’ dettalji dwar il-korpi ta’ kontroll

Deskrizzjoni:

Żdiedet link għall-korpi ta’ kontroll li l-awtorità kompetenti ddelegatilhom il-kompiti ta’ kontroll u ta’ ċertifikazzjoni tal-prodott, f’konformità mad-Digriet 39/2016 tal-25 ta’ April 2016.

Din il-bidla taffettwa l-punt 9(a) “Awtoritajiet u korpi ta’ kontroll kompetenti” tal-Ispeċifikazzjoni. Ma taffettwax id-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

L-Ispeċifikazzjoni trid tinkludi l-korpi ta’ kontroll li jwettqu ċ-ċertifikazzjoni tal-prodott, u li lilhom ikun ġie delegat il-kontroll ta’ din l-Ispeċifikazzjoni tad-DOP.

13. Titjib fid-deskrizzjoni tal-kontrolli

Deskrizzjoni:

Il-metodi li l-korp ta’ kontroll huwa meħtieġ li juża ġew miżjuda, kif ġej.

Il-korp ta’ kontroll jivvaluta l-konformità ma’ din l-Ispeċifikazzjoni abbażi ta’ spezzjonijiet inizjali u spezzjonijiet ta’ segwitu tal-faċilitajiet tal-kantini tal-inbid, mill-inqas fuq bażi annwali, abbażi tal-lista ta’ kompiti deskritti.

Il-kontrolli fuq il-kundizzjonijiet tat-tkabbir tad-dwieli jinvolvu taħlita ta’ kontrolli aleatorji bbażati fuq analiżi tar-riskju u teħid ta’ kampjuni.

Jittieħdu kampjuni għal dawn il-kontrolli b’mod sistematiku f’kull faċilità, u jittieħdu kampjuni aleatorji minn ħażniet ta’ prodotti lesti biex jinxtorbu.

Din il-bidla taffettwa l-punt 9(b) “Kompiti”, taħt l-intestatura (ii) “Metodoloġija tal-kontrolli”, tal-Ispeċifikazzjoni. Id-Dokument Uniku ma huwiex mibdul.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Għall-konformità mal-Artikolu 25(2) tar-Regolament Delegat (UE) 2019/33 [sic], li jistipula li jridu jitwettqu kontrolli annwali fir-rigward tal-konformità mal-Ispeċifikazzjoni, u li tali kontrolli jridu jitwettqu permezz ta’ kontrolli aleatorji abbażi ta’ analiżi tar-riskju, permezz ta’ teħid ta’ kampjuni jew b’mod sistematiku. Il-kontrolli aleatorji jistgħu jingħaqdu mal-kontrolli bit-teħid ta’ kampjuni.

14. Emendi għall-formulazzjoni tal-ispeċifikazzjoni li ma jaffettwawx il-kontenut tagħha

Deskrizzjoni:

1. Emendi għat-tqassim/il-preżentazzjoni — Fit-taqsimiet tal-Ispeċifikazzjoni (1, 2, 3, eċċ.), is-subtaqsimiet ġew enumerati kif xieraq (2.2, 2.2.1, 2.2.2, eċċ.). Dan itejjeb l-ordni u ċ-ċarezza tal-preżentazzjoni. Sa fejn hu possibbli, fi ħdan kull taqsima u subtaqsima, il-listi alfabetiċi ġew sostitwiti b’listi numeriċi jew b’sing, bil-listi alfabetiċi jieħdu post is-sottotaqsimiet introdotti b’sing, sabiex tittejjeb il-konsistenza tal-preżentazzjoni. — Żdiedet l-intestatura “Kategoriji” mad-deskrizzjoni tal-inbid, qabel il-lista ta’ prodotti tal-inbid. L-ordni tal-lista tal-prodotti nbidlet biex issegwi l-ordni użata fil-Parti II tal-Anness VII tar-Regolament (UE) Nru 1308/2013. — L-intestatura “Karatteristiċi analitiċi” ġiet emendata għal “Karatteristiċi fiżiċi u kimiċi”. — Fis-subtaqsimiet dwar il-karatteristiċi fiżiċi u kimiċi, il-prodotti li qabel kienu miġbura flimkien issa huma ppreżentati separatament, sabiex tiġi segwita l-ordni użata fil-Parti II tal-Anness VII tar-Regolament (UE) Nru 1308/2013.

2. It-taqsimiet li ġejjin ġew riorganizzati: — Il-limitu fuq ir-rendiment tal-produzzjoni, li, fl-Ispeċifikazzjoni preċedenti, kien fit-taqsima dwar il-prattiki enoloġiċi. Issa jinsab fit-taqsima dwar ir-restrizzjonijiet, li hija aktar xierqa. — Il-varjetajiet tal-għeneb huma elenkati f’ordni alfabetika, b’listi separati għall-għeneb aħmar u abjad. — In-numri 4 sa 10 taħt is-subintestatura b) “Rekwiżiti oġġettivi” fil-punt 8, “Dispożizzjonijiet applikabbli”, tal-Ispeċifikazzjoni preċedenti, issa jaqgħu taħt is-subintestatura “Rekwiżiti addizzjonali”, li hija aktar xierqa. Fil-post il-ġdid tagħhom, ġew miġbura flimkien skont il-kontenut, innumerati u mogħtija intestaturi. Din ir-riorganizzazzjoni ma tibdilx il-kontenut.

3. Kjarifika tat-terminoloġija, korrezzjoni ta’ żbalji grammatikali u ftehimiet: — Il-frażi “inbejjed spumanti” ġiet sostitwita b’“inbid spumanti ta’ kwalità”, f’konformità mal-isem tal-kategorija għal dan il-prodott. — Il-frażi “din id-denominazzjoni” ġiet sostitwita b’“din id-Denominazzjoni ta’ Oriġini Protetta”. — Il-frażi “din il-Komunità Awtonoma” ġiet sostitwita b’“din il-Komunità Awtonoma tal-Gżejjer Kanarji”. — Il-frażi “Inbid ta’ kwalità mill-Gżejjer Kanarji” ġiet sostitwita b’“Denominazzjoni ta’ Oriġini Protetta Islas Canarias” jew “Islas Canarias”, kif xieraq, peress li dan huwa l-isem protett. — Il-frażi “dawn l-Ispeċifikazzjonijiet” ġiet sostitwita b’“din l-Ispeċifikazzjoni” (pereżempju, fi 3(a)(2) u 8(b)(3)(a) tal-Ispeċifikazzjoni preċedenti). — L-espressjoni “se tkun ta’” (it-taqsima 3(a)(2) tal-Ispeċifikazzjoni preċedenti) ġiet sostitwita b’“se tkun għal” peress li tirreferi għall-qawwa naturali tal-lottijiet prodotti, b’referenza għall-[kategoriji ta’] inbejjed elenkati hawn taħt.

Dawn il-bidliet jaffettwaw diversi punti tal-Ispeċifikazzjoni u d-Dokument Uniku.

Din hija emenda standard peress li ma tissodisfa l-ebda wieħed mill-kriterji stabbiliti fl-Artikolu 14(1) tar-Regolament (UE) 2019/33.

Raġuni:

Biex tittejjeb u tiġi ċċarata l-formulazzjoni.

DOKUMENT UNIKU

1. Isem/ismijiet għar-reġistrazzjoni

Islas Canarias

2. Tip ta’ indikazzjoni ġeografika

DOP – Denominazzjoni ta’ Oriġini Protetta

3. Kategoriji tal-prodotti tad-dwieli

1. Inbid

3. Inbid likur

5. Inbid spumanti ta’ kwalità

9. Inbid semifrizzanti bil-gass

16. Inbid minn għeneb misjur iżżejjed

4. Deskrizzjoni tal-inbid/inbejjed

1. Inbejjed bojod u rosé

DESKRIZZJONI TESTWALI KONĊIŻA

Inbejjed bojod: sofor bi sfumaturi jagħtu fl-aħdar jew ambra. Intensità aromatika medja sa għolja u aroma tal-frott. Friski u bbilanċjati. Togħma ta’ frott li tibqa’.

Inbejjed rożè: l-ispettru sħiħ ta’ roża bħala kulur. Intensità aromatika medja sa għolja. Karattru ta’ frott u togħma ta’ frott. Palat medju. Friski u bbilanċjati. Togħma ta’ frott li tibqa’.

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 10 Aċidità totali minima 4 grammi għal kull litru, espressi bħala aċidu tartariku Aċidità volatili massima (f’milliekwivalenti għal kull litru) 18 Total massimu ta’ diossidu tal-kubrit (f’milligrammi għal kull litru) 200

2. Inbejjed ħomor

DESKRIZZJONI TESTWALI KONĊIŻA

Inbejjed ħomor: ta’ kulur aħmar lewn iċ-ċirasa bi sfumaturi vjola, intensità tal-kulur medja sa għolja. Intensità aromatika medja sa għolja. Frott aħmar nadif. B’togħma qawwija, b’ammont medju ta’ tannini, idumu. Il-perjodu estiż ta’ tqaddim jipproduċi tul akbar u jżid in-noti balsamiċi u ta’ ħwawar, bil-kulur jiżviluppa għal lewn il-fuħħar.

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 11,5 Aċidità totali minima 4 grammi għal kull litru, espressi bħala aċidu tartariku Aċidità volatili massima (f’milliekwivalenti għal kull litru) 20 Total massimu ta’ diossidu tal-kubrit (f’milligrammi għal kull litru) 150

3. Inbejjed likur

DESKRIZZJONI TESTWALI KONĊIŻA

Inbejjed likuri: ċari u jgħajtu, ta’ kulur isfar, dehra żejtnija. Bħala riħa, għandhom aroma qawwija li tfakkar fiż-żbib, il-ħwawar, ħawħ imqadded u l-varjetajiet speċifiċi. Fil-ħalq jinħassu bellusin, ibbilanċjati u qawwija, b’togħma li tibqa’ ta’ frott u qawwija.

* Diossidu tal-kubrit massimu: 200 mg/l jekk il-kontenut taz-zokkor ikun > 5 g/l

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 15 Aċidità totali minima 3,5 grammi għal kull litru, espressi bħala aċidu tartariku Aċidità volatili massima (f’milliekwivalenti għal kull litru) 18 Total massimu ta’ diossidu tal-kubrit (f’milligrammi għal kull litru) 150

4. Inbid minn għeneb misjur iżżejjed

DESKRIZZJONI TESTWALI KONĊIŻA

Ċari u jgħajtu, ta’ kulur isfar, dehra żejtnija. Bħala riħa, għandhom aroma qawwija li tfakkar fiż-żbib, il-ħwawar, ħawħ imqadded u l-varjetajiet speċifiċi. Fil-ħalq jinħassu bellusin, ibbilanċjati u qawwija, b’togħma li tibqa’ ta’ frott u qawwija.

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 15 Aċidità totali minima 3,5 grammi għal kull litru, espressi bħala aċidu tartariku Aċidità volatili massima (f’milliekwivalenti għal kull litru) 26,6 Total massimu ta’ diossidu tal-kubrit (f’milligrammi għal kull litru) 150

5. Inbid spumanti ta’ kwalità

DESKRIZZJONI TESTWALI KONĊIŻA

Ta’ kulur minn isfar ċar sa dehbi, jgħajtu, bi bżieżaq żgħar u persistenti. Bħala riħa, l-aroma hija nadifa u tal-frott. Fil-ħalq, hija bbilanċjata, friska, u b’togħma ta’ frott li tibqa’.

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 10 Aċidità totali minima 4 grammi għal kull litru, espressi bħala aċidu tartariku Aċidità volatili massima (f’milliekwivalenti għal kull litru) 18 Total massimu ta’ diossidu tal-kubrit (f’milligrammi għal kull litru) 185

6. Inbid semifrizzanti bil-gass

DESKRIZZJONI TESTWALI KONĊIŻA

Inbejjed bi bżieżaq ovvji. L-inbejjed bojod huma ta’ kulur isfar, dawk rożè huma tal-ispettru sħiħ ta’ roża u l-inbejjed ħomor huma ta’ kulur vjola ħamrani. Bħala riħa, l-aromi huma nodfa. L-inbejjed bojod għandhom aromi ta’ frott abjad. L-inbejjed rożè u ħomor għandhom aromi ta’ frott aħmar. Il-palat tagħhom huwa kbir, ibbilanċjat u frisk, b’togħma ta’ frott li tibqa’ u tingiża li tinħass ta’ diossidu tal-karbonju.

Karatteristiċi analitiċi Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 9,5 Aċidità totali minima 4 grammi għal kull litru, espressi bħala aċidu tartariku Aċidità volatili massima (f’milliekwivalenti għal kull litru) 18 Total massimu ta’ diossidu tal-kubrit (f’milligrammi għal kull litru) 150

5. Prattiki tal-produzzjoni tal-inbid

5.1. Prattiki enoloġiċi speċifiċi

Restrizzjoni rilevanti fuq il-produzzjoni tal-inbejjed

Il-proporzjon ta’ litri ta’ nbid għal kull 100 kilogramma ta’ għeneb ma għandux jaqbeż l-74 litru.

L-inbejjed ħomor huma magħmula minn fermentazzjoni totali jew parzjali b’kuntatt mal-qoxra. Il-varjetajiet ħomor iridu jammontaw għal minimu ta’ 85 % tal-għeneb użat, bi jew mingħajr tneħħija taz-zkuk minn qabel.

Prattika ta’ kultivazzjoni

Id-densità minima tat-tħawwil trid tkun ta’ 800 pjanta għal kull ettaru. Hemm eċċezzjoni għall-azjendi tradizzjonali ta’ Lanzarote, fejn huwa permess limitu aktar baxx ta’ 400 pjanta għal kull ettaru. Is-sistemi ta’ tħarriġ użati huma adattati għall-kundizzjonijiet tal-ħamrija u tal-klima, u huma maħsuba biex jipproduċu l-aħjar kwalità possibbli. Jintużaw is-sistemi tradizzjonali tal-Gżejjer Kanarji: gobelet, rastras, cordon, parral tradizzjonali, parral baxx u varjazzjonijiet assoċjati. Jintuża wkoll it-tħarriġ mal-kannizzati. L-użu tat-tisqija huwa rregolat mill-Ordni tas-17 ta’ Mejju 1999 dwar it-tisqija tal-vinji li jipproduċu l-għeneb għall-produzzjoni ta’ nbejjed ta’ kwalità f’reġjuni speċifikati fit-territorju tal-Komunità Awtonoma tal-Gżejjer Kanarji.

Prattika enoloġika speċifika

Il-qawwa alkoħolika naturali minima ta’ kull lott ta’ nbid trid tkun ta’ 10 % vol. għall-inbejjed bojod u rożè; 11,5 % vol. għall-inbejjed ħomor; 15 % vol. għall-inbejjed likuri; 17 % vol. għall-inbid ta’ għeneb misjur iżżejjed; u 10 % vol. għal inbejjed spimanti ta’ kwalità bil-gass u l-inbejjed semifrizzanti bil-gass.

5.2. Rendimenti massimi għal kull ettaru

15 000 kilogramma għeneb għal kull ettaru

111 ettolitru għal kull ettaru

6. Definizzjoni taż-żona demarkata

Iż-żona tal-produzzjoni għall-inbejjed ta’ din id-denominazzjoni tinkludi t-territorju kollu tal-Gżejjer Kanarji (kodiċi NUTS ES70).

7. Varjetà jew varjetajiet tad-dwieli li minnhom jinkiseb l-inbid / jinkisbu l-inbejjed

ALBILLO CRIOLLO

BASTARDO BLANCO - BABOSO BLANCO

BASTARDO NEGRO - BABOSO NEGRO

BERMEJUELA - MARMAJUELO

BREVAL

BURRABLANCA

CABERNET SAUVIGNON

CASTELLANA NEGRA

DORADILLA

FORASTERA BLANCA

GUAL

LISTAN BLANCO DE CANARIAS

LISTAN NEGRO - ALMUÑECO

LISTÁN PRIETO

MALVASIA AROMÁTICA

MALVASÍA ROSADA

MALVASÍA VOLCÁNICA

MERLOT

MOSCATEL DE ALEJANDRÍA

MOSCATEL NEGRO

NEGRAMOLL

PEDRO XIMÉNEZ

PINOT NOIR

RUBY CARBERNET

SABRO

SYRAH

TEMPRANILLO

TINTILLA

TORRONTÉS

VERDELLO

VIJARIEGO BLANCO - DIEGO

VIJARIEGO NEGRO

8. Deskrizzjoni tar-rabta/rabtiet

Il-ħamrija vulkanika tal-gżejjer tipprovdi minerali lid-diversi varjetajiet ta’ għeneb adattati għall-produzzjoni tal-inbid. Għal din ir-raġuni, l-inbejjed għandhom togħmiet karatteristiċi ta’ minerali vulkaniċi.

Il-prattiki tal-kultivazzjoni kkwotati, flimkien mal-fatturi li jillimitaw il-produzzjoni kif deskritt hawn fuq, itejbu l-kwalità tal-ħsad. Dawn il-prattiki u l-fatturi jinkludu: in-nuqqas ta’ tisqija; vinji estensivi ħafna f’ħafna żoni; dwieli ta’ aktar minn 80 sena; u l-abbundanza ta’ dwieli li jikbru f’altitudni għolja fuq għoljiet weqfin.

Il-kultivazzjoni tad-dwieli tinvolvi staġun tat-tkabbir twil u maturazzjoni bil-mod. Dan minħabba t-temperaturi stabbli ħafna fiż-żona ġeografika. Ma hemm l-ebda riskju ta’ ġlata u ftit varjazzjoni fit-temperatura bejn ix-xitwa u s-sajf. L-irjieħ mit-Tramuntana, jew l-irjieħ mil-Lvant għall-Punent, jipproduċu varjetà kbira ta’ mikroklimi, li joħolqu kuntrasti qawwija li jistgħu jiġu osservati [f’distanzi] li bilkemm jilħqu l-100 metru. L-istaġun tat-tkabbir twil u l-maturazzjoni bil-mod tal-għeneb għandhom effett sinifikanti fuq il-karatteristiċi tal-inbejjed, kif juru l-eżempji li ġejjin.

— L-inbejjed bojod jiksbu intensità aromatika tajba b’noti ta’ frott abjad u tropikali, u noti ta’ fjuri u balsamiċi. Huma bbilanċjati, friski u jdumu.

— L-inbejjed ħomor għandhom intensità aromatika tajba b’noti ta’ frott iswed, bħal tut, u noti veġetali u minerali, li jfakkru fil-bżar iswed. Huma strutturati, b’sottillezzi u bbilanċjati tajjeb. L-inbejjed rożè għandhom aromi nodfa ta’ frott aħmar, bħall-frawli u l-lampun, b’komponenti ta’ fjuri u noti veġetali ta’ intensità li tvarja, u l-bilanċ korrett bejn l-aċidità u l-freskezza.

— Fil-każ tal-inbejjed likuri, in-numru kbir ta’ mikroklimi maħluqa mit-terren, il-ħamrija, u l-influwenza tal-irjieħ mil-Lvant għall-Punent ifisser li ċerti varjetajiet ma jilħqux l-aħjar grad ta’ sajran għall-produzzjoni ta’ nbejjed li huma ħelwin b’mod naturali. Għalhekk, tradizzjonalment jintuża l-alkoħol tal-inbid għall-produzzjoni ta’ dawn it-tipi ta’ nbid, li għandhom aromi friski u jfakkru fil-varjetà tal-għeneb tagħhom. L-inbid iżidu fil-kumplessità meta jgħaddu minn proċess ta’ tqaddim.

— L-inbid spumanti ta’ kwalità huwa affettwat mill-istaġun twil tat-tkabbir u s-sajran bil-mod tal-għeneb, li jagħtuh intensità aromatika tajba, sensazzjoni vivaċi fil-ħalq u finitura ta’ frott.

— Il-karatteristiċi tal-inbid semifrizzanti bil-gass jirriżultaw mill-istaġun tat-tkabbir tad-dielja fiż-żona tal-produzzjoni, li jagħmilha possibbli li jiġu prodotti nbejjed b’karatteristiċi semifrizzanti. Il-konsistenza tat-temperatura fiż-żona u x-xemx abbundanti jippermettu staġun tat-tkabbir twil u sajran bil-mod tal-għeneb. Dan jipproduċi inbejjed bi struttura ratba, b’togħma qawwija ta’ frott b’sensazzjoni vivaċi fil-ħalq.

— Għall-inbid minn għeneb misjur iżżejjed, huwa importanti li wieħed jifhem li l-formazzjoni tad-dwieli tippermetti l-esponiment għad-dawl tax-xemx u tiżgura temperatura uniformi fil-pjanta kollha, li tirriżulta f’ekwilibriju perfett. Fil-ħalq, dawn l-inbejjed joffru bilanċ eċċezzjonali bejn il-ħlewwa u l-aċidità.

9. Rekwiżiti oħra applikabbli (ippakkjar, tikkettar, rekwiżiti addizzjonali)

Qafas legali:

Fil-leġiżlazzjoni nazzjonali

Tip ta’ rekwiżit ieħor:

L-ippakkjar fiż-żona ġeografika demarkata

Deskrizzjoni tal-kundizzjoni:

Il-karatteristiċi speċjali tal-prodott, u l-ħtieġa li tiġi protetta r-reputazzjoni tad-denominazzjoni ta’ oriġini protetta jfissru li l-inbejjed tad-DOP Islas Canarias jridu jiġu bbottiljati esklużivament f’kantini tal-inbid irreġistrati fir-reġistru tal-kantini tal-inbid korrispondenti. In-nuqqas ta’ konformità jwassal biex l-inbid jitlef id-dritt li juża d-denominazzjoni.

Il-produzzjoni tal-inbejjed bid-denominazzjoni ta’ oriġini protetta ma tispiċċax bil-proċess tat-trasformazzjoni tal-most fi nbid permezz tal-fermentazzjoni alkoħolika u proċessi supplimentari oħra. Għall-kuntrarju, l-ibbottiljar għandu jitqies bħala l-aħħar stadju fil-produzzjoni ta’ dawn l-inbejjed peress li jinvolvi prattiki enoloġiċi oħra. Dawn jinkludu l-filtrazzjoni, l-istabbilizzazzjoni u tipi oħra ta’ azzjonijiet korrettivi li jistgħu jaffettwaw il-karatteristiċi speċifiċi tal-inbejjed. Filwaqt li operazzjonijiet bħal dawn jistgħu jsiru barra ż-żona protetta, il-kundizzjonijiet ottimali huma ħafna aktar probabbli li jinkisbu jekk isiru minn kantini tal-inbid fiż-żona, li huma taħt il-kontroll dirett tal-korpi ta’ kontroll. Il-kontrolli mwettqa barra miż-żona tal-produzzjoni jipprovdu inqas garanziji rigward il-kwalità u l-awtentiċità tal-inbid minn dawk li jsiru fiha. L-ibbottiljar fiż-żona tal-produzzjoni huwa fattur sinifikanti fil-protezzjoni tad-denominazzjoni meta l-prodott ippakkjat minn qabel jitqiegħed fis-suq għall-konsumatur aħħari. Dan ifisser li ma jistax ikun hemm manipulazzjoni sussegwenti tal-prodott li tista’ taffettwa l-kwalità u l-karatteristiċi speċifiċi tiegħu.

Qafas legali:

Fil-leġiżlazzjoni nazzjonali

Tip ta’ rekwiżit ieħor:

Dispożizzjonijiet addizzjonali relatati mat-tikkettar

Deskrizzjoni tal-kundizzjoni:

— Il-kliem “Denominación de Origen Protegida Islas Canarias” irid jidher b’mod prominenti fuq it-tikketti, flimkien mal-logo rreġistrat mill-awtorità ta’ ġestjoni.

— Il-pakkett irid ikollu tikketti sekondarji jew siġilli nnumerati maħruġa mill-awtorità ta’ ġestjoni. Dawn iridu jitwaħħlu fil-kantina tal-inbid b’tali mod li jkunu viżibbli u ma jkunux jistgħu jerġgħu jintużaw.

— Diversi unitajiet ġeografiċi iżgħar (gżejjer u muniċipalitajiet) jistgħu jissemmew fuq it-tikketta fejn l-inbid ikun magħmul esklużivament minn għeneb minn dik iż-żona, u fejn il-produzzjoni, it-tqaddim fejn applikabbli, u l-ibbottiljar isiru wkoll f’dik iż-żona. L-awtorità ta’ ġestjoni għandha s-setgħa li toħroġ tikketti ta’ identifikazzjoni sekondarji speċifiċi. Ir-referenzi għall-unità ġeografika iżgħar għandhom ikunu f’ittri mhux akbar minn dawk użati għad-denominazzjoni protetta Islas Canarias.

Link għall-ispeċifikazzjoni tal-prodott

https://www.gobiernodecanarias.org/cmsgobcan/export/sites/agp/icca/galerias/doc/calidad/Pliego-de-Condiciones-Islas-Canarias-modificado-1.pdf

(1) ĠU L 9, 11.1.2019, p. 2.